《次韵义门郑仲辨所寄梅花诗》
明代·李昱

山矾水仙兄弟行，只有梅花独清放。去年拟作西山游，苦为耽诗抱微恙。

今年拄杖敲岩扃，恍如罗浮梦初醒。幽姿临风粉蝶妒，长梢落雪青鸾惊。

西湖别来花几度，和靖祠前不知数。月出未出天昏黄，悄如坐我孤山路。

却忆断桥流水东，冲寒腊酒盛郫筒。只今想像风尘际，缟裙练帨情无穷。

起舞花前为君寿，江南一枝春信通，分明白绢来斜封。

珍辞丽笔光炯炯，疏枝冷蕊春重重。夜来积雪三尺厚，绕树高歌连星斗。

诗怀笑我清如花，归兴为谁浓似酒。漫山桃李生春愁，孤芳狼籍无人收。

安得扬州见何逊，为花一洗千年羞。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。